《腊月十日乡搢绅邀会宣城私第小诗纪事兼述鄙怀二首 其二》
明代·孙承恩

莫讶灯前笑语频，秪缘乡曲谊相亲。衣冠幸际风云会，禄仕谁非感激人。

华月中天侵院竹，清歌午夜动梁尘。南鸿朔雁为谋异，看取孱夫两鬓银。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。